b"\n_START_ARTICLE_\n30. egyptiske dynasti\n_START_SECTION_\nEpoken\n_START_PARAGRAPH_\nNektanebo I fikk kontroll over hele Egypt i november 380 f.Kr., men tilbrakte det meste av sin tid med \xc3\xa5 forsvare Egypt mot persisk gjenerobring. Han fikk tidvis gresk st\xc3\xb8tte fra Sparta eller Athen. I 365 f.Kr. gjorde han sin s\xc3\xb8nn Teos til medhersker og arving, og fram til sin d\xc3\xb8d i 363 f.Kr. styrte far og s\xc3\xb8nn sammen. Etter farens d\xc3\xb8d invaderte Teos de persiske omr\xc3\xa5dene i dagens Syria og Israel. Innledningsvis hadde han en del milit\xc3\xa6r suksess, men tapte tronen grunnet intriger fra sin egen s\xc3\xb8nn Tjahepimu. Tjahepimu grep muligheten ved at Teos ikke var popul\xc3\xa6r i Egypt og erkl\xc3\xa6rte sin s\xc3\xb8nn Nektanebo II \xe2\x80\x94 og Teos' s\xc3\xb8nnes\xc3\xb8nn \xe2\x80\x94 som konge. Den egyptiske h\xc3\xa6ren samlet seg rundt Nektanebo II, og det tvang Teos til \xc3\xa5 flykte til fienden, hoffet til den persiske kongen._NEWLINE_Nektanebo IIs styre var dominert av de persiske herskernes fors\xc3\xb8k p\xc3\xa5 \xc3\xa5 gjenerobre Egypt som de betraktet som et satrapi (provins) i oppr\xc3\xb8r. I de f\xc3\xb8rste ti \xc3\xa5rene klarte Nektanebo \xc3\xa5 st\xc3\xa5 imot perserne grunnet at Artaxerxes III av Persia var tvunget til \xc3\xa5 konsolidere sin kontroll over det persiske riket. Artaxerxes fors\xc3\xb8kte deretter en invasjon av Egypt vinteren 351/350 f.Kr. som feilet. Fiaskoen f\xc3\xb8rte til oppr\xc3\xb8r p\xc3\xa5 Kypros, F\xc3\xb8nikia, og Kilikia. Selv om Nektanebo ga st\xc3\xb8tte til disse oppr\xc3\xb8rere klarte Artaxerxes til sist \xc3\xa5 sl\xc3\xa5 dem ned og var p\xc3\xa5 nytt klart til \xc3\xa5 invadere Egypt i 343 f.Kr. Den andre invasjonen var en persisk suksess, og Nektanebo ble tvunget til \xc3\xa5 trekke seg tilbake fra sine forsvarsverker p\xc3\xa5 Nildeltaet og trekke seg tilbake til Memfis hvor han inns\xc3\xa5 at hans sak var tapt. Han flyktet derfra til Nubia s\xc3\xb8r for Egypt hvor han antagelig fant et tilfluktsted i hoffet til kong Nastasen av Napata. Han kan muligens ha greid \xc3\xa5 opprettholde en form for uavhengig styre s\xc3\xb8r i Egypt i ytterligere to \xc3\xa5r ettersom et dokument fra Edfu er datert i hans attende \xc3\xa5r._NEWLINE_Selv om en uklar oppr\xc3\xb8rer ved navn Khababasj (338 - 336 f.Kr.) erkl\xc3\xa6rte seg selv som farao i Sais, er Nektanebo betraktet som den siste innf\xc3\xb8dte egyptiske farao av Egypt, og hans flukt ut av Egypt markerte slutten p\xc3\xa5 Egypt som en uavhengig enhet."